Итт сахьт долуш Мовтин кетIара ши машен новкъаелира. Царна чохь бара молла а, Мовтин гергарчех лоруш волу ши стаг а, Хьамзат а, Мусостан ши йиша а. Цаьрца 15-16 шо кхаьчча кIант а вара, Мусостан шича, чамди чохь йоккха «Панасоник» олуш видеокамера а йолуш шеца. Кхера барт бара дIа ма кхеччи цигахь лело дезаш долу хIума лела а дина, хIума кхоллучу юккъехь беркиеме ладегIа. Цуьна гIовгIа ма хеззехь, йоI йолчаьрга дIа хоуьйтур ду нускал дIа муха дуьгур долуш ду. ТIакха замой шаьш схьадаьхкина машенашкахь нускал а эцна эвла йисте беркиема охьа хиинчу майдане тIегIур бу. Цигахь нускаллий, цуьнца берший беркиеман тIе а хоьвшина хIаваэхуьла къилбехьа дIагIур бу. Иштта дира ду аьлла бина барт бара, амма муха нислур ду хууш цхьа а вацара, Дела ша воцург.